ગુજરાતી ફિલ્મોને પાંચ લાખની ફિક્સ સબસિડીના એક સમયના બંધિયાર ફૉર્મેટમાંથી બહાર કાઢવાનું કામ ગુજરાત સરકારે ગઈ કાલે કર્યું અને ફિલ્મને Aથી D ગ્રેડમાં વહેંચીને પાંચ લાખથી પચાસ લાખ રૂપિયા સુધીની સહાય કરવાની જાહેરાત કરી. અર્બન ડેવલપમેન્ટ ખાતાના પ્રધાન નીતિન પટેલે ‘મિડ-ડે’ને કહ્યું હતું, ‘ગુજરાતી ફિલ્મોની ક્વૉલિટીમાં સુધારો થાય એ માટે અને ગુજરાતી ફિલ્મોનું પ્રોડક્શન વધે એ માટે આ નવી નીતિ અમલમાં મૂકવામાં આવી રહી છે. પાંચથી પચાસ લાખ રૂપિયાની સહાય ઉપરાંત જો કોઈ મહિલાપ્રધાન કે બાળકો માટે ફિલ્મ બનાવશે તો તેમને પચીસ ટકા વધારે સહાય આપવામાં આવશે. આ ઉપરાંત જે ફિલ્મ નૅશનલ અને ઇન્ટરનૅશનલ અવૉર્ડ મેળવશે એ ફિલ્મને એકથી ત્રણ કરોડ રૂપિયાનું ગુજરાત સરકાર દ્વારા રોકડ ઇનામ પણ આપવામાં આવશે.’